Politika e jashtme e Gorbaçovit dhe shpërbërja e Bashkimit Sovjetik
Zoti Gorbaçov vendosi të mos ndërhynte ushtarakisht për të ndalur kërkesat për pavarësi kombëtare
Ky muaj shënon 20 vjetorin e rënies së Bashkimit Sovjetik. Por si ndikuan vendimet e politikës së jashtme të udhëheqësit të fundit sovjetik në shpërbërjen e Bashkimit Sovjetik? Korrespondenti i Zërit të Amerikës Andre de Nesnera ka përgatitur kronikën në vazhdim. Mikail Gorbaçov u zgjodh President i Bashkimit Sovjetik në fillimin e vitit 1985 dhe ai ishte përfaqësues i një brezi të ri udhëheqësish. Ja si shprehet ish-ambasadori amerikan në Moskë, Thomas Pickering. Analistët thonë se zoti Gorbaçov e kuptoi se Bashkimi Sovjetik nuk mund të vazhdonte të përdorte forcën ushtarake për të rritur ndikimin e tij në botë. Ai e kuptoi se ushtria duhej të pakësonte praninë e saj në disa zona. Një nga ato zona ishte Afganistani, ku trupat sovjetike kishin luftuar me kryengritësit muxhahedinë që prej dhjetorit të vitit 1979. Ambasadori Pickering thotë se vendimi i zotit Gorbaçov për tërheqjen e trupave sovjetike i dërgoi botës mesazhin se Bashkimi Sovjetik kishte dështuar. Ushtari i fundit sovjetik u tërhoq nga Afganistani më 15 shkurt 1989. Analistët e politikave të jashtme thonë se vendimet e zotit Gorbaçov patën gjithashtu efekte dramatike në Evropën Lindore, ku popujt po kërkonin t’i jepej fund regjimit komunist. Zoti Gorbaçov e bëri të qartë se ai nuk do të ndërhynte ushtarakisht për të ndalur kërkesat për pavarësi kombëtare. Rënia e murit të Berlinit, në nëntorin e vitit 1989, ishte kryesisht pasojë e politikës së mosndërhyrjes së zotit Gorbaçov. Dhe Ambasadori Pickering thotë se ngjarjet në Evropën Lindore patën pasoja të mëtejshme. Në tetorin e vitit 1990, zoti Gorbaçov mori çmimin Nobel për Paqen. 14 muaj më vonë ai dha dorëheqjen nga posit i Presidentit të Bashkimit Sovjetik dhe analistët thonë se kjo ndodhi për shkak të forcave që ai liroi por të cilat nuk mundi t’i mbante nën kontroll. Ish-këshilltari për sigurinë kombëtare Gjenerali Brent Scowcroft thotë se kontributi i zotit Gorbaçov ishte vetë fundi i Bashkimit Sovjetik dhe sistemit komunist. Është interesant fakti që edhe pse perëndimi e konsideron hero zotin Gorbaçov për përfundimin e sistemit komunist, në vendin e tij ai kritikohet për të njëjtën arsye.